Rekordgetal wil geld vir studie hêDie nasionale skema vir finansiële bystand van studente (NSFAS) het ŉ rekordgetal van 543 268 aansoeke ontvang vir 2020. Dit is ongever 114 000 meer as die 428 929 aansoeke verlede jaar. Randall Carolissen, administrateur by NFSAS, het Maandag gesê dié drastiese toename kan toegeskryf word aan ŉ uitreikprogram van NFSAS wat veral klein dorpies en landelike gebiede geteiken het. “NSFAS het behoeftige en kwesbare studente geteiken. Amper die helfte van die aansoeke is van begunstigdes wat maatskaplike toelae ontvang,” sê Carolissen. Volgens Carolissen kan begunstigde studente vanjaar voor die aanvang van die akademiese jaar by ŉ tersiêre instelling inskryf, sonder om vooraf registrasiegeld hoef te betaal. Carolissen sê studente wat ook voorheen deur die skema gefinansier is, hoef nie paniekerig te wees nie, aangesien hul studie vanjaar steeds betaal sal word. “Besluite oor befondsing vir dié jaar se aansoeke is op die myNSFAS-portaalprofiele opgedateer. Aansoekers word aangeraai om hul werkstatus-opdaterings aanlyn na te gaan en op te spoor. Aansoekers wat nie die myNSFAS-portaalprofiele het nie, word aangemoedig om op die webwerf te registreer om te verseker dat hulle hul finansieringsstatus kan besigtig,” sê Carolissen. Carolissen sê ook aansoekers wie se dokumente verkeerd of onvolledig ingevul was, is tydens die feestyd gekontak. “Van die 473 911 geldige en voltooide aansoeke wat teen die sluitingsdatum ontvang is, kan 346 364 (73%) op dié stadium in aanmerking kom vir finansiering. Soveel as 36 865 van die aansoeke is teruggetrek terwyl 28 979 nie aan die minimum finansieringskriteria voldoen het nie. Dié aansoeke word wel hersien.” Volgens Carolissen het die oorblywende 61 703 aansoekers aansoekdokumente van swak gehalte ingedien wat later deur die departement van binnelandse sake bekragtig sal word.